ÚRAD VLÁDY SLOVENSKEJ REPUBLIKY
        sekcia vládnej legislatívy

 


Na rokovanie  vlády SR
Dňa  11. januára  2017
K materiálu č. 38878/2017
K bodu č. 24 
 


S  T  A  N  O V  I  S  K O
 
k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 305)

 
I.
 
Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 305) na rokovanie vlády Slovenskej republiky predkladá v súlade s § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. podpredseda vlády a minister vnútra Slovenskej republiky Robert Kaliňák. 

 
II.
 
Návrh skupiny poslancov reaguje na poznatky z aplikácie pravidiel pre voľby do orgánov samosprávnych krajov a na základe vykonanej analýzy sa navrhuje upraviť voľbu predsedu samosprávneho kraja tak, aby vo voľbách bol zvolený za predsedu samosprávneho kraja ten kandidát, ktorý vo voľbách získa najviac platných hlasov. Podľa navrhovateľov praktické skúsenosti ukázali, že voliči sú skôr motivovaní zúčastniť sa prvého kola volieb, v ktorom volia aj poslancov do zastupiteľstva samosprávneho kraja. Účasť na druhom kole volieb býva veľmi nízka, nedosahuje spravidla 20 %, a preto ani voľby v tomto prípade nie sú úplným odrazom vôle voličov. Zo štatistiky Ministerstva vnútra Slovenskej republiky vyplýva, že najnižšia účasť voličov v druhom kole volieb predsedov samosprávnych krajov bola v roku 2005, dosiahla iba 11,07 %. Pritom druhé kolo voľby sa uskutočnilo vo všetkých krajoch.
Návrh tiež reaguje na poznatky z volieb do Národnej rady Slovenskej republiky v roku 2016. Po konzultácii s Ministerstvom vnútra Slovenskej republiky návrh precizuje niektoré postupy pri registrovaní kandidátnych listín, postupy vo volebnej miestnosti, pri ochrane osobných údajov voličov, ako aj financovanie volieb. 
Okrem spomenutého volebného zákona sa navrhuje tiež novelizácia zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení zákona č. 125/2016 Z. z., ktorou sa reaguje na vypustenie druhého kola volieb predsedov samosprávnych krajov a z toho dôvodu sa primerane upravujú dve ustanovenia zákona.
Návrh zákona bol predmetom medzirezortného pripomienkového konania v dňoch 14. až 22. decembra 2016.
Problematika návrhu je upravená v práve Európskej únie, a to nad rámec uvedený v doložke zlučiteľnosti. Problematika návrhu je upravená v časti Zmluvy o fungovaní Európskej únie týkajúcej sa nediskriminácie a občianstva Európskej únie (čl. 18 až 25), konkrétne v čl. 20 ods. 2 písm. b), podľa ktorého občania Európskej únie majú právo voliť a byť volení vo voľbách do Európskeho parlamentu a vo voľbách do orgánov samosprávy obcí v členskom štáte, v ktorom majú bydlisko, za rovnakých podmienok ako štátni príslušníci tohto štátu. 
Taktiež je problematika návrhu upravená v smernici Rady 94/80/ES z 19. decembra 1994, ktorou sa ustanovujú podrobnosti uplatňovania volebného práva občanov únie v komunálnych voľbách v členskom štáte, ktorého nie sú štátnymi príslušníkmi (Ú. v. ES L 368, 31.12.1994, Mimoriadne vydanie Ú. v. EÚ, kap. 20/ zv. 1) v platnom znení.
Poslanecký návrh zákona bol predmetom medzirezortného pripomienkového konania v dňoch 14. až 22. decembra 2016.
Ministerstvo vnútra Slovenskej republiky predložený poslanecký návrh akceptuje a k predloženému poslaneckému návrhu pripomienky neuplatnilo.


III.

Legislatívna rada vlády Slovenskej republiky prerokovala predložený návrh ústavného zákona na svojom zasadnutí dňa 10. januára 2017 a odporučila vláde Slovenskej republiky vysloviť s predloženým návrhom zákona súhlas s pripomienkami uvedenými v  IV. časti tohto stanoviska.


IV.
 
Návrh
Stanovisko
vlády Slovenskej republiky

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 305)

Vláda Slovenskej republiky   s ú h l a s í   s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa mení zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (tlač 305), s tým, že k nemu uplatňuje tieto pripomienky:

1. Odporúčame zvážiť zlúčenie tohto návrhu zákona s návrhom zákona uvedeným pod číslom parlamentnej tlače 304, keďže oboma návrhmi zákonov sa má novelizovať zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení zákona č. 125/2016 Z. z.

1. V názve zákona je potrebné na konci pripojiť slová „v znení zákona č. 125/2016 Z. z.“. Legislatívno-technická pripomienka.

1. V čl. I prvom novelizačnom bode je potrebné vypustiť slovo „násobku“ z dôvodu nadbytočnosti. 

1. V spojitosti s čl. I štvrtým a piatym novelizačným bodom odporúčame zvážiť zapracovanie obdobnej právnej úpravy aj vo vzťahu k voľbám do orgánov samosprávy obcí (§ 172 ods. 1 a § 177 ods. 1) vzhľadom na to, že sankcia v podobe nezaregistrovania kandidáta, ktorý nepripojil predpísané vyhlásenie, už existuje pri voľbách poslancov Národnej rady Slovenskej republiky a voľbách poslancov Európskeho parlamentu a tiež sa navrhuje pri voľbách do orgánov samosprávnych krajov.

